ประกันอ่วมน้ำท่วมเจอขึ้นเบี้ยประกันภัยต่อ
กรุงเทพประกันภัย เสียวประกันภัยต่อขอขึ้นเบี้ยประกัน หากเคลมน้ำท่วมไทยครั้งนี้เกิน 500 ล้านบาท
19 ก.ย. 2554

กรุงเทพประกันภัย เสียวประกันภัยต่อขอขึ้นเบี้ยประกัน หากเคลมน้ำท่วมไทยครั้งนี้เกิน 500 ล้านบาท 
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย เปิดเผยว่า หากความเสียหายจากเหตุการณ์น้ำท่วมครั้งนี้สูงถึง 500 ล้านบาท บริษัทประกันภัยต่อต่างประเทศจะปรับเบี้ยเพิ่มขึ้น 100% ซึ่งขณะนี้ไม่สามารถคาดได้ว่าจะเสียหายเท่าไหร่ 
ปัจจุบันบริษัทซื้อความคุ้มครองจากต่างประเทศวงเงิน 1,500 บาทต่อหนึ่งเหตุการณ์ เบี้ยปีละ 35 ล้านบาท โดย 1,500 ล้านบาทนี้เป็นการซื้อเพิ่มขึ้นหลังจากเหตุการณ์สึนามิทางภาคใต้ ก่อนหน้านั้นบริษัทซื้อความคุ้มครองต่อ 800 บาทต่อ 1 เหตุการณ์ จำเป็นต้องปรับเบี้ยลูกค้าในปีต่อไปเพิ่มขึ้นด้วย
อย่างไรก็ตาม แนวโน้มน้ำท่วมมีความเสียหายเพิ่มขึ้น จำเป็นต้องทำการทบทวนใหม่ในการพิจารณารับประกันภัยหลังจากกรมธรรม์เก่าครบสัญญา โดยเฉพาะในเขตที่มีความเสี่ยงสูง ในส่วนของประกันภัยทรัพย์สินอาจปรับเพิ่มอีก 50%
“หลังจากเกิดน้ำท่วมใหญ่หลังจากนั้น ราคาเบี้ยจะสูงขึ้น 4-5 ปี เพื่อเก็บเบี้ยชดเชยค่าสินไหมทดแทนที่จ่ายออกไป หลังจากนั้นหากไม่มีน้ำท่วมอีกเบี้ยก็จะลดลง เช่น หลังสึนามิเราจ่ายอยู่ที่ 50 ล้านบาทต่อปี ปัจจุบันลดลงเหลือ 35 ล้านบาทต่อปี” นายชัย กล่าว
ทั้งนี้ ปี 2553 บริษัทได้จ่ายค่าสินไหมทดแทนจากภาวะน้ำท่วมให้กับลูกค้า 3,000 ล้านบาท โดยความเสียหายรุนแรงอยู่ที่หาดใหญ่และโคราช ซึ่งครั้งนั้นบริษัทรับความเสี่ยงไว้เอง 350 ล้านบาท ที่เหลือบริษัทประกันภัยต่อต่างประเทศเป็นผู้รับผิดชอบ ซึ่งก็ถือว่าเป็นวงเงินที่สูง 
ขณะที่ประกันภัยพืชผลข้าวนาปี แม้จะมีภาวะน้ำท่วมที่กินวงกว้าง แต่ประชาชนส่วนใหญ่ไม่ได้ทำประกันภัยนี้ไว้ มีการทำประกันเพียงส่วนน้อยเท่านั้น จึงไม่ส่งผลกระทบต่อบริษัทประกันภัยมากนัก